FI Euroopan unionin virallinen lehti L 284/19

KOMISSION DIREKTIIVI (EU) 2016/1855,

annettu 19 päivänä lokakuuta 2016,

elintarvikkeiden ja elintarvikkeiden ainesosien valmistamisessa käytettäviä uuttoliuottimia koskevan jäsenvaltioiden lainsäädännön lähentämisestä annetun Euroopan parlamentin ja neuvoston direktiivin 2009/32/EY muuttamisesta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon elintarvikkeiden ja elintarvikkeiden ainesosien valmistamisessa käytettäviä uuttoliuottimia koskevan jäsenvaltioiden lainsäädännön lähentämisestä 23 päivänä huhtikuuta 2009 annetun Euroopan parlamentin ja neuvoston direktiivin 2009/32/EY (1) ja erityisesti sen 4 artiklan ensimmäisen kohdan a alakohdan,

sekä katsoo seuraavaa:

(1) Direktiiviä 2009/32/EY sovelletaan elintarvikkeiden tai elintarvikkeiden ainesosien valmistamiseen käytettäviin uuttoliuottimiin. Kyseistä direktiiviä ei sovelleta elintarvikelisäaineiden, vitamiinien ja muiden lisättyjen ravintoaineiden tuottamiseen käytettäviin uuttoliuottimiin, jollei sellaisia elintarvikelisäaineita, vitamiineja tai lisättyjä ravintoaineita ole lueteltu sen liitteessä I.

(2) Akzo Nobel Industrial Chemicals BV toimitti 19 päivänä elokuuta 2014 hakemuksen, jossa pyydettiin rasvasta puhdistetuissa eläinperäisissä proteiinituotteissa ja erityisesti kollageenissa ja kollageenin johdannaisissa uuttoliuottimena käytettävän dimetyylieetterin (DME) jäämien enimmäismäärän (MRL) muuttamista 0,009 milligrammasta kilogrammassa 3 milligrammaan kilogrammassa sekä uuden, proteiinituotteiden uuttamista gelatiinin tuottamiseksi koskevan käyttötavan hyväksymistä siten, että jäämien enimmäismäärä on 0,009 mg/kg. Kyseinen hakemus on sen jälkeen toimitettu jäsenvaltioiden saataville.

(3) Euroopan elintarviketurvallisuusviranomainen, jäljempänä ’elintarviketurvallisuusviranomainen’, arvioi uudelleen rasvasta puhdistettujen eläinperäisten proteiinituotteiden – kollageeni ja gelatiini – valmistuksessa uuttoliuottimena käytettävän dimetyylieetterin turvallisuuden ja antoi lausuntonsa 14 päivänä heinäkuuta 2015 (2). Elintarviketurvallisuusviranomainen päätteli, ettei dimetyylieetterin käyttö uuttoliuottimena aiheuta turvallisuusriskiä, kun sitä käytetään suunnitelluissa käyttöolosuhteissa ja kun ehdotettu jäämien enimmäismäärä on 3 mg/kg kollageenissa ja kollageenin johdannaisissa ja 0,009 mg/kg gelatiinissa.

(4) Sen vuoksi dimetyylieetterin käyttö rasvaa eläinperäisistä proteiiniraaka-aineista erottavana uuttoliuottimena olisi sallittava sillä edellytyksellä, että dimetyylieetterin jäämien määrä kollageenissa ja kollageenin johdannaisissa on enintään 3 mg/kg ja gelatiinissa enintään 0,009 mg/kg.

(5) Sen vuoksi direktiiviä 2009/32/EY olisi muutettava.

(6) Tässä direktiivissä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN DIREKTIIVIN:

1 artikla

Muutetaan direktiivin 2009/32/EY liite I tämän direktiivin liitteen mukaisesti.

2 artikla

1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään kahden vuoden kuluttua tämän direktiivin voimaantulosta. Niiden on viipymättä toimitettava nämä säännökset kirjallisina komissiolle.

Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.

3 artikla

Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

4 artikla

Tämä direktiivi on osoitettu kaikille jäsenvaltioille.

Tehty Brysselissä 19 päivänä lokakuuta 2016. Komission puolesta Puheenjohtaja Jean-Claude JUNCKER

(1) EUVL L 141, 6.6.2009, s. 3.

(2) EFSA CEF Panel (EFSA Panel on Food Contact Materials, Enzymes, Flavourings and Processing Aids), 2015. Scientific Opinion on the safety of use of dimethyl ether as an extraction solvent under the intended conditions of use and the proposed maximum residual limits. EFSA Journal 2015; 13(7):4174, s. 13.